
Ettepanek:

NÕUKOGU RAKENDUSOTSUS,

mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285

SELETUSKIRI

	Ettepaneku taust

	
	Ettepaneku põhjused ja eesmärgid
Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest selleks, et lihtsustada käibemaksu kogumise menetlust või hoida ära teatavat maksudest kõrvalehoidmist või maksustamise vältimist.

Kirjas, mis saabus komisjoni peasekretariaati 10. detsembril 2009, taotles Itaalia Vabariik luba jätkata käibemaksuvabastuse kohaldamist maksukohustuslaste suhtes, kelle aastakäive ei ületa 30 000 eurot. Vastavalt direktiivi 2006/112/EÜ artikli 395 lõikele 2 teavitas komisjon 11. jaanuari 2010. aasta kirjaga teisi liikmesriike Itaalia Vabariigi taotlusest. Komisjon teatas 12. märtsi 2010. aasta kirjaga Itaalia Vabariigile, et tal on taotluse hindamiseks kogu vajalik teave.

	
	Üldine taust
Käibemaksudirektiivi XII jaotise 1. peatükiga on liikmesriikidele ette nähtud võimalus kohaldada erikorda väikeste ettevõtjate suhtes, sealhulgas kohaldada käibemaksuvabastust maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu maksma ning järelikult ei saa ta käibemaksu tootmissisendilt maha arvata.

Kõnealune meede võeti esmalt kasutusele kooskõlas nõukogu direktiivi 67/228/EMÜ artikli 14 sätetega. Need liikmesriigid, kes kõnealuse sättega ettenähtud võimalust siiski ei kasutanud, võiksid vastavalt direktiivi 77/388/EMÜ artikli 24 lõike 2 punktile b, praegu kehtiva käibemaksudirektiivi artikli 285 esimese lõike uuestisõnastuse alusel kohaldada käibemaksuvabastust üksnes selliste maksukohustuslaste suhtes, kelle aastakäive ei ületa 5 000 eurot. Itaalia Vabariik ei ole nõukogu direktiivi 67/228/EMÜ artikliga 14 ettenähtud võimalust kasutanud.

Kuna Itaalias on märkimisväärne hulk väga väikese aastakäibega maksukohustuslasi, taotles Itaalia Vabariik 2007. aastal erandit, et lihtsustada väikeste kauplejate käibemaksukohustusi ja maksude kogumist riigi maksuhalduri jaoks. Nõukogu otsusega 2008/737/EÜ (ELT L 249, 18.9.2008, lk 13) lubatakse Itaalia Vabariigil teha kuni 31. detsembrini 2010 erand maksukohustuslaste suhtes, kelle aastakäive ei ületa 30 000 eurot; lisaks võib Itaalia suurendada käibemaksuvabastuse ülemmäära, et säilitada selle reaalväärtus. Itaalia Vabariik taotleb kõnealuse, maksukohustuslaste jaoks vabatahtliku meetme pikendamist.

Komisjon on lisanud käibemaksuga seotud kohustuste lihtsustamist käsitleva direktiivi 29. oktoobri 2004 ettepanekule (KOM(2004) 728 (lõplik)) sätted, mille kohaselt lubatakse liikmesriikidel kohaldada käibemaksuvabastust maksukohustuslaste suhtes, kelle aastakäive on kuni 100 000 eurot, kusjuures kõnealust ülempiiri võidakse igal aastal kohandada. Siiski ei ole nõukogu kõnealuse ettepaneku osas seni veel kokkuleppele jõudnud.

Itaalia Vabariigi edastatud teabe põhjal tundub, et meetme kohaldamine on vähendanud tarbimise lõppetapis sissenõutava maksutulu kogusummat hinnanguliselt vähem kui 0,2 %, mis on kooskõlas hinnangutega, mis tehti esialgse erandi lubamisel.

Seepärast tehakse ettepanek pikendada erandi kestust järgmise perioodi võrra, s.o vähemalt kuni 31. detsembrini 2013 või sellise direktiivi jõustumiseni, milles käsitletakse aastakäibe ülempiiri, millest allpoole jääva maksukohustuslase suhtes võidakse kohaldada käibemaksuvabastust.

	
	Ettepaneku valdkonnas kehtivad õigusnormid
2004. aastal tegi komisjon ettepaneku (KOM(2004) 728 (lõplik)) suurendada aastakäibe ülempiiri, mida liikmesriigid kasutavad maksukohustuslaste suhtes käibemaksuvabastuse kohaldamiseks, 100 000 euroni. 

	
	Kooskõla Euroopa Liidu muude tegevuspõhimõtete ja eesmärkidega
Ei kohaldata.

	Konsulteerimine huvitatud isikutega ja mõju hindamine

	
	Konsulteerimine huvitatud isikutega

	
	Ei ole asjakohane.

	
	Eksperdiarvamuste kogumine ja kasutamine

	
	Välisekspertide arvamusi ei olnud vaja kasutada.

	
	Mõju hindamine
Otsuse eesmärk on kohaldada edasi lihtsustamismeedet, millega kaotatakse paljud selliste ettevõtjate käibemaksukohustused, kelle aastakäive ei ületa 30 000 eurot. Seepärast on otsusel võimalik positiivne mõju.

Erandi kitsa reguleerimisala ning piiratud kohaldamisaja tõttu on mõju igal juhul piiratud.

	Ettepaneku õiguslik külg 

	
	Kavandatud meetmete kokkuvõte
Lubada Itaalia Vabariigil jätkuvalt kohaldada erandit direktiivist 2006/112/EÜ kuni 30 000 euro suuruse aastakäibega ettevõtjate jaoks lihtsustamismeetme kasutuselevõtu suhtes.

	
	Õiguslik alus
28. novembri 2006. aasta käibemaksudirektiivi 2006/112/EÜ (mis käsitleb ühist käibemaksusüsteemi) artikkel 395.

	
	Subsidiaarsuse põhimõte
Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

	
	Proportsionaalsuse põhimõte
Ettepanek on proportsionaalsuse põhimõttega kooskõlas järgmistel põhjustel.

	
	Otsus käsitleb liikmesriigile tema enda taotlusel antud luba ja sellega ei määrata mingeid kohustusi.

	
	Erimeede on erandi piiratud reguleerimisala arvestades kooskõlas taotletava eesmärgiga.

	
	Vahendi valik

	
	Kavandatud õigusakt(id): otsus.

	
	Muud meetmed ei oleks asjakohased järgmis(t)el põhjus(t)el.

Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on sobivaim vahend, sest selle saab adresseerida üksikutele liikmesriikidele.

	Mõju eelarvele

	
	Ettepanek ei mõjuta ELi eelarvet.

	Lisateave

	
	Ülevaatamis-/läbivaatamis-/aegumisklausel

	
	Ettepanek sisaldab aegumisklauslit.

Ettepanek:

NÕUKOGU RAKENDUSOTSUS,

[kuupäev],

mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
 eriti selle artikli 395 lõiget 1,

võttes arvesse Euroopa Komisjoni ettepanekut

ning arvestades järgmist:

(1) Kirjas, mis saabus komisjoni peasekretariaati 10. detsembril 2009, taotles Itaalia luba kohaldada jätkuvalt erandit direktiivi 2006/112/EÜ artiklist 285, et kohaldada käibemaksuvabastust teatavate maksukohustuslaste suhtes. Kõnealuse meetme abil oleksid teatavad maksukohustuslased jätkuvalt vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.

(2) Komisjon teatas Itaalia taotlusest teistele liikmesriikidele 11. jaanuari 2010. aasta kirjaga. Komisjon teatas 12. jaanuari 2010. aasta kirjas Itaaliale, et tal on taotluse hindamiseks kogu vajalik teave.

(3) Liikmesriikidele on juba kättesaadav direktiivi 2006/112/EÜ XII jaotise kohane erikord, mida kohaldatakse väikeste ettevõtjate suhtes. Kõnealuse meetme võtmisega tehakse erand käibemaksudirektiivi artiklist 285 üksnes sel määral, kuivõrd erikorra kohane aastakäibe ülempiir ületab 5 000 euro suurust piiri.

(4) Nõukogu 15. septembri 2008. aasta otsusega 2008/737/EÜ (mille kohaselt lubatakse Itaalia Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285)
 lubati Itaalial kohaldada käibemaksuvabastust maksukohustuslaste suhtes, kelle aastakäive ei ületa 30 000 eurot. Kuna ülempiir on kõige väiksemate ettevõtjate käibemaksukohustusi oluliselt vähendanud, kuid võimaldanud samal ajal maksukohustuslastel vabalt valida tavapärase käibemaksusüsteemi, tuleks Itaalial lubada kohaldada meedet veel ühe piiratud ajavahemiku jooksul.

(5) Komisjon on lisanud käibemaksuga seotud kohustuste lihtsustamist käsitleva nõukogu direktiivi (millega muudetakse direktiivi 77/388/EMÜ) 29. oktoobri 2004. aasta
 ettepanekule sätted, mille kohaselt lubatakse liikmesriikidel kehtestada käibemaksuvabastuskorra jaoks aastakäibe ülempiiriks 100 000 eurot või samaväärne summa riigi valuutas, kusjuures kõnealust ülempiiri võidakse igal aastal kohandada. Itaalia esitatud pikendamistaotlus vastab kõnealusele ettepanekule, mille suhtes ei ole nõukogu veel kokkuleppele jõudnud.

(6) Itaalia Vabariigi edastatud teabe põhjal on meetme kohaldamine vähendanud tarbimise lõppetapis sissenõutavate käibemaksutulude kogusummat hinnanguliselt vähem kui 0,2 %.

(7) Erandi kohaldamine ei mõjuta käibemaksust tulenevaid Euroopa Liidu omavahendeid,

ON VASTU VÕTNUD KÄESOLEVA OTSUSE: 

Artikkel 1

Erandina direktiivi 2006/112/EÜ artiklist 285 lubatakse Itaalial kohaldada käibemaksuvabastust maksukohustuslaste suhtes, kelle aastakäive ei ületa 30 000 eurot.

Itaalia võib kõnealust maksuvabastuse ülemmäära suurendada selleks, et säilitada selle reaalväärtus.

Artikkel 2

Artiklis 1 osutatud erikord on maksukohustuslaste jaoks vabatahtlik.

Artikkel 3

Käesolev otsus jõustub 1. jaanuaril 2011 ja lõpeb kuupäeval, mil jõustub direktiiv, millega muudetakse aastakäibe ülempiire, millest väiksema käibega maksukohustuslaste suhtes võidakse kohaldada käibemaksuvabastust, või kuni 31. detsembrini 2013, vastavalt kumb kuupäev saabub varem.

Artikkel 4

Käesolev otsus on adresseeritud Itaalia Vabariigile.

Brüssel, [...] 


Nõukogu nimel


eesistuja



�	ELT L 347, 11.12.2006, lk 1.


�	ELT L 249, 18.9.2008, lk 13.


�	KOM(2004) 728 (lõplik).

